Hei, denne artikkelen er over ett år gammel og kan inneholde utdatert informasjon

Det er ikke aktuelt for Norge å konfiskere asylsøkeres verdisaker, sier statsminister Erna Solberg (H).

Det danske folketinget vedtok tirsdag nye innstramminger som innebærer at dansk politi kan beslaglegge kostbare gjenstander og pengebeløp på over 10.000 kroner for å betale for asylsøkernes opphold.

- Det er ikke aktuell norsk politikk. Du kan være rik og forfulgt ifølge flyktningkonvensjonen. Den skal være et grunnleggende prinsipp for vår behandling, sier Solberg til NTB.

Men hun understreker at asylsøkere i Norge ikke nødvendigvis skal ha tilgang på alle gratistjenester i Norge hvis de har evne til å betale for seg.

- Det er et helt annet prinsipp. Men vi beslaglegger ikke penger fra folk som kommer til Norge. Det er flyktningkonvensjonen som er grunnlaget for vurderingen av om du har behov for beskyttelse i Norge, ikke om du er fattig eller rik, sier statsministeren.

(NTB)